Din is-sena, l-ekonomija tal-UE se tesperjenza reċessjoni profonda minħabba l-pandemija tal-coronavirus, minkejja r-rispons politiku rapidu u komprensiv fuq livell tal-UE kif ukoll nazzjonali. Peress li t-tneħħija tal-miżuri ta' lockdown qed tipproċedi b'pass iktar bil-mod milli mistenni fit-Tbassir tagħna tar-Rebbiegħa, l-impatt fuq l-attività ekonomika fl-2020 se jkun iktar sinifikanti milli previst. It-Tbassir Ekonomiku tas-Sajf 2020 jipprevedi li l-ekonomija taż-żona tal-euro se tiċkien bi 8.7 % fl-2020 u tikber b'6.1 % fl-2021. L-ekonomija tal-UE hija mbassra li se tiċkien bi 8.3 % fl-2020 u tikber b'5.8 % fl-2021. Ir-reċessjoni fl-2020 hija, għalhekk, prevista li tkun ferm ikbar mis-7.7 % prevista għaż-żona tal-euro u 7,4 % għall-UE b'mod ġenerali fit-Tbassir tar-Rebbiegħa. It-tkabbir fl-2021 se jkun ukoll ftit inqas b'saħħtu minn dak previst fir-rebbiegħa. Valdis Dombrovskis, il-Viċi President Eżekuttiv għal Ekonomija għas-Servizz tan-Nies, qal: “L-impatt ekonomiku tal-lockdown huwa iktar sever minn dak li stennejna fil-bidu. Għadna għaddejjin minn żmien diffiċli u qed niffaċċjaw ħafna riskji, inkluż mewġa kbira oħra ta' infezzjonijiet. Jekk xejn, dan it-tbassir huwa eżempju qawwi ta' għaliex neħtieġu ftehim dwar il-pakkett ta' rkupru ambizzjuż tagħna, NextGenerationEU, biex ngħinu lill-ekonomija. Jien ħerqan għal din is-sena u għas-sena li ġejja, nistgħu nistennew irkupru iżda jeħtieġ li noqogħdu attenti għar-ritmi differenti tal-irkurpu. Jeħtieġ li nkomplu nipproteġu lill-ħaddiema u lill-kumpaniji u nikkoordinaw il-politiki tagħna mill-qrib fil-livell tal-UE biex niżguraw li noħorġu mill-kriżi iktar b'saħħitna u magħquda.” Paolo Gentiloni, il-Kummissarju għall-Ekonomija, qal: “Issa l-coronavirus ħalla iktar minn nofs miljun ruħ mejta madwar id-dinja, ċifra li għadha qed tiżdied kuljum - f'xi partijiet tad-dinja b'rata allarmanti. U dan it-tbassir juri l-effetti ekonomiċi devastanti tal-pandemija. Ir-rispons politiku fl-Ewropa kollha għen biex jittaffa l-impatt fuq iċ-ċittadini tagħna, iżda madankollu d-diverġenzi, l-inugwaljanza u n-nuqqas ta' sigurtà komplew jiżdiedu minħabba l-kriżi. Din hija r-raġuni għaliex huwa daqstant importanti li jintlaħaq ftehim rapidu dwar il-pjan ta' rkupru propost mill-Kummissjoni – biex f'dan iż-żmien kritiku jiġu injettati kunfidenza ġdida u finanzjament ġdid fl-ekonomiji tagħna.” L-irkupru mistenni jaqbad sew fit-tieni nofs tal-2020. L-impatt tal-pandemija fuq l-attività ekonomika kien diġà konsiderevoli fl-ewwel kwart tal-2020, għalkemm il-biċċa l-kbira tal-Istati Membri bdew jintroduċu miżuri ta' lockdown biss f'nofs Marzu. Jekk ikun hemm perjodu ferm itwal ta' tfixkil u ta' lockdown fit-tieni trimestru tal-2020, huwa mistenni li l-produzzjoni ekonomika tkun naqset b'mod sinifikanti iktar mill-ewwel trimestru tas-sena. Madankollu, id-data bikrija għal Mejju u Ġunju tissuġġerixxi li x'aktarx l-agħar għadda. L-irkupru huwa mistenni jaqbad sew fit-tieni nofs tas-sena, minkejja li baqa' mhux komplut u irregolari fost l-Istati Membri. Ix-xokk għall-ekonomija tal-UE huwa simetriku, fis-sens li l-pandemija laqtet lill-Istati Membri kollha. Madankollu, kemm it-tnaqqis fl-output fl-2020 kif ukoll il-qawwa tal-effett rebound fl-2021 huma mistennija jvarjaw ħafna. Huwa previst li d-differenzi fl-iskala tal-impatt tal-pandemija u fil-qawwa tal-irkupri fl-Istati Membri kollha jkunu iktar qawwija milli kien mistenni fit-Tbassir tar-Rebbiegħa. Prospetti mhux mibdula għall-inflazzjoni Il-prospetti ġenerali għall-inflazzjoni ftit li xejn inbidlu mit-Tbassir tar-Rebbiegħa, għalkemm kien hemm bidliet sinifikanti fil-forzi sottostanti li jiddeterminaw il-prezzijiet. Filwaqt li l-prezzijiet taż-żejt u tal-ikel għolew iktar milli kien mistenni, l-effett tagħhom huwa mistenni li jkun ibbilanċjat minn perspettiva ekonomika iktar dgħajfa u mill-effett tat-tnaqqis tal-VAT u ta' miżuri oħra li ttieħdu f'xi Stati Membri. L-inflazzjoni fiż-żona tal-euro, kif imkejla mill-Indiċi Armonizzat tal-Prezzijiet għall-Konsumatur (HICP), issa prevista li tkun 0.3 % fl-2020 u 1.1 % fl-2021. Fl-UE, l-inflazzjoni hija mbassra tkun 0.6 % fl-2020 u 1.3 % fl-2021. Riskji eċċezzjonalment għoljin Jekk it-tbassir kienx tajjeb jew le huma marbut ma' riskji eċċezzjonalment għoljin, li jxaqilbu prinċipalment lejn deterjorament. L-iskala u t-tul tal-pandemija u tal-miżuri ta' lockdown possibilment meħtieġa fil-futur, għadhom essenzjalment mhux magħrufa. It-tbassir jassumi li l-miżuri ta' lockdown se jkomplu jitnaqqsu u mhux se jkun hemm it-“tieni mewġa” ta' infezzjonijiet. Hemm riskji konsiderevoli li s-suq tax-xogħol jista' jsofri iktar danni fit-tul milli mistenni u li d-diffikultajiet ta' likwidità jistgħu jinbidlu fi problemi ta' solvenza għal ħafna kumpaniji. Hemm riskji għall-istabbiltà tas-swieq finanzjarji u periklu li l-Istati Membri jistgħu jonqsu milli jikkoordinaw b'mod suffiċjenti r-risposti ta' politika nazzjonali. In-nuqqas li jiġi żgurat ftehim dwar ir-relazzjoni kummerċjali futura bejn ir-Renju Unit u l-UE jista' jirriżulta wkoll fi tkabbir iktar baxx, b'mod partikolari għar-Renju Unit. B'mod iktar ġenerali, politiki protezzjonisti u tbegħid eċċessiv mill-katini ta' produzzjoni globali jistgħu jaffettwaw ukoll b'mod negattiv il-kummerċ u l-ekonomija globali. Hemm ukoll riskji fis-sens pożittiv bħad-disponibbiltà bikrija ta' vaċċin kontra l-koronavajrus. Il-proposta tal-Kummissjoni għal pjan ta' rkupru, iċċentrata fuq strument ġdid, NextGenerationEU, mhijiex ibbażata fuq dan it-tbassir peress li għad irid jintlaħaq qbil dwarha. Għalhekk, anki ftehim dwar il-proposta tal-Kummissjoni jitqies bħala riskju pożittiv. B'mod aktar ġenerali, ma jistax jiġi eskluż effett rebound iktar malajr milli mistenni, b'mod partikolari jekk is-sitwazzjoni epidemjoloġika tippermetti tneħħija iktar malajr tar-restrizzjonijiet li jkun fadal minn dak li jkun preżunt. Għar-Renju Unit, suppożizzjoni purament teknika Meta wieħed iqis li r-relazzjonijiet futuri bejn l-UE u r-Renju Unit għadhom mhumiex ċari, it-tbassir għall-2021 huwa bbażat fuq suppożizzjoni purament teknika tal-qagħda attwali tar-relazzjonijiet kummerċjali bejniethom. Dan isir purament għal raġunijiet ta' previżjoni u ma jirrifletti l-ebda antiċipazzjoni jew tbassir fir-rigward tal-eżitu tan-negozjati bejn l-UE u r-Renju Unit dwar ir-relazzjoni futura tagħhom. Sfond Dan it-tbassir huwa bbażat fuq ġabra ta' suppożizzjonijiet tekniċi li jikkonċernaw ir-rati tal-kambju, ir-rati tal-imgħax u l-prezzijiet tal-prodotti bażiċi, bis-26 ta' Ġunju tkun id-data tal-għeluq. Rigward id-data kollha l-oħra li dieħla, inklużi s-suppożizzjonijiet dwar il-politiki governattivi, dan it-tbassir iqis l-informazzjoni sat-30 ta' Ġunju, inkluża din id-data. Dment li ma jiġux imħabbra politiki b'mod kredibbli u speċifikati fid-dettall, il-projezzjonijiet ma jassumu l-ebda tibdil fil-politika. Il-Kummissjoni Ewropea tippubblika żewġ tbassiriet komprensivi (fir-rebbiegħa u fil-ħarifa) u żewġ tbassiriet interim (fix-xitwa u fis-sajf) kull sena. It-tbassiriet interim ikopru l-PDG annwali u trimestrili u l-inflazzjoni għas-sena attwali u ta' wara għall-Istati Membri kollha, kif ukoll l-aggregati għaż-żona tal-euro u għall-UE kollha kemm hi. It-tbassir ekonomiku li jmiss tal-Kummissjoni Ewropea se jkun it-Tbassir Ekonomiku Interim tal-Ħarifa 2020, li mistenni jiġi ppubblikat f'Novembru 2020. Għal Iktar Informazzjoni Tbassir Ekonomiku għas-Sajf 2020 Segwi lill-Viċi President Eżekuttiv Dombrovskis fuq Twitter: @VDombrovskis Segwi lill-Kummissarju Gentiloni fuq Twitter: @PaoloGentiloni Segwi lil DĠ ECFIN fuq Twitter: @ecfin